**TЕRAPЕVTIK ISTISNO (TI) – BU NIMA?**

Sportchilar turli dori vositalarni iste’mol qilish yoki davolash uslublarini qo‘llashni talab etuvchi kasalliklar va holatlar bilan xastalanishlari mumkin. Agar ushbu kasallik yoki holatni davolash uchun sportchi Butunjahon antidoping agentligining Taqiqlangan ro‘yxatiga kiritilgan modda yoki uslubdan foydalanishi zarur bo‘lsa, TI rasmiylashtirish orqali sportchi musobaqa davrida zarur bo‘lgan modda yoki uslubdan foydalanishi mumkin bo‘ladi va bu vaziyatda sportchi antidoping qoidabuzarlikda ayblanmaydi hamda tabiiyki unga nisbatan hech qanday jazo chorasi qo‘llanilmaydi. Terapevtik istisno ruxsatini olish uchun arizalar malakali shifokorlardan iborat Terapevtik istisnolar bo‘yicha komissiya tomonidan ko‘rib chiqiladi.

Milliy antidoping agentliklari, shu jumladan, O‘zbekiston Milliy antidoping agentligi huzuridagi Terapevtik istisnolar bo‘yicha komissiyaning ruxsatnomalari faqat milliy toifadagi sport musobaqalari hamda o‘quv-mashg‘ulotlar davrlarida kuchga ega.

**TЕRAPЕVTIK ISTISNO RUXSATINI OLISH UCHUN QANDAY TAMOYILLAR MAVJUD?**

WADA Butunjahon antidoping agentligining Xalqaro terapevtik istisnolar bo‘yicha standartining 4.2-moddasiga asosan, quyidagi to‘rt tamoyil mavjud bo‘lishi shart:

a) Ushbu taqiqlangan modda yoki uslubdan foydalangan xolda davolanishi zarur bo‘lgan kasallik sportchida mavjudligi aniqlangan;

b) Ushbu davolash maqsadida qo‘llangan modda, barcha ehtimollarni hisobga olgan xolda, sportchining odatdagi natijadorligi yoki ishchanligini sezilarli darajada yaxshilanishiga olib kelmasligi aniqlangan;

c) Ushbu taqiqlangan modda yoki uslub – bu muayyan kasallikni davolash uchun belgilangan va boshqa alternativasi mavjud bo‘lmagan yagona modda yoki uslubligi aniqlangan;

d) Ushbu taqiqlangan modda yoki uslubdan foydalanish ehtiyoji avval undan (TI ruxsatnomasisiz) foydalanganligini oqibati emasligi aniqlanganda.

**KIM TOMONIDAN, QAYERDA VA QACHON TI ARIZASI TAQDIM ETILADI?**

Antidoping qoidalari talablariga bo‘ysunishi lozim bo‘lgan sportchilar taqiqlangan moddani iste’mol qilishi yoki taqiqlangan uslubdan foydalanishi uchun avval TI ruxsatnomasini olishi zarur. Siz O‘zbekiston Milliy antidoping agentligi bilan [tue@uznada.uz](mailto:tue@uznada.uz) elektron pochtasi yoki +99895 1995501 telefon raqami orqali bog‘lanib, TI ruxsatnomasini olish maqsadida qaysi tashkilotga murojaat qilish lozimligini, arizani retroaktiv ravishda kiritish mumkinligi to‘g‘risida ma’lumot olishingiz maqsadga muvofiqdir.

Avvalambor, davolanishingiz uchun buyurilgan moddalar yoki uslublar WADA Taqiqlangan ro‘yhatidan o‘rin olgan yoki olmaganligini tekshiring. Taqiqlangan ro‘yxatni O‘zbekiston Milliy antidoping agentligining [www.uznada.uz](http://www.uznada.uz) yoki Agentlikning ijtioiy tarmoqlardagi rasmiy kanallari yoki WADA ning veb-saytidan ([www.wada-ama.org](http://www.wada-ama.org)) yuklab olishingiz mumkin.

Siz antidoping qoidalariga rioya qilishingiz shartligi haqida o‘z shifokoringizni ogohlantirishingiz kerak. Siz va shifokoringiz Sizga buyurilgan modda yoki uslubni Taqiqlangan ro‘yxat bo‘yicha tekshiringiz zarur. Agar ushbu modda yoki uslub taqiqlangan bo‘lsa, uning o‘rnini bosuvchi taqiqlanmagan modda yoki uslubni qo‘llash yuzasidan shifokoringiz bilan maslahatlashing. Sizga buyurilgan modda yoki uslubning alternativasi mavjud emas xolda TI ruxsatnomasini olish uchun murojaat qiling. Buning uchun javobgarlik sportchining zimmasidaligini unutmang. Siz qo‘shimcha ma’lumot yoki amaliy yordamga ehtiyoj sezsangiz, O‘zbekiston Milliy antidoping agentligi bilan bog‘lanishingiz mumkin.

So‘ngra O‘zbekiston Milliy antidoping agentligi bilan bog‘lanib, o‘zingizning toifangiz (milliy yoki xalqaro) hamda TI ruxsatnomasini olish uchun belgilangan talablarni aniqlab oling.

Agar Siz milliy toifadagi sportchi bo‘lsangiz (ya’ni xalqaro sport musobaqasida ishtirok etmagan bo‘lsangiz), TI ruxsatnomasini olish uchun O‘zbekiston Milliy antidoping agentligiga oldindan murojaat qilishingiz lozim, favqulodda vaziyatlar va holatlar bundan istisno.

Agar Siz xalqaro toifadagi sportchi bo‘lsangiz (ya’ni xalqaro sport musobaqasida ishtirok etgan bo‘lsangiz), TI ruxsatnomasini olish uchun shug‘ullanayotgan sport turingiz bo‘yicha Xalqaro sport federatsiyasiga oldindan murojaat qilishingiz lozim, favqulodda vaziyatlar va holatlar bundan istisno.

Faqat musobaqa davrida taqiqlangan moddalardan foydalanish yuzasidan TI ruxsatnomasini olish uchun keyingi musobaqa boshlanishidan 30 kun avval murojaat qilishingiz lozim. Murojaat yo‘llash uchun «O‘zbekiston Milliy antidoping agentligiga TI murojaatini yo‘llash» sahifasiga e’tibor qarating.

**Muhim eslatma:**

O‘zbekiston Milliy antidoping agentligi tomonidan berilgan TI ruxsatnomasi faqat milliy bosqichda kuchga ega. Agar Siz xalqaro bosqich sportchisi bo‘lsangiz yoki xalqaro musobaqalarda ishtirok etgan/etayotgan bo‘lsangiz, ushbu TI ruxsatnomasi Siz shug‘ullanayotgan sport turi bo‘yicha Xalqaro federatsiya yoki yirik musobaqa tashkilotchisi tomonidan tan olinmasa, kuchga ega bo‘lmaydi. Shuning uchun Sizga O‘zbekiston Milliy antidoping agentligi tomonidan berilgan TI ruxsatnomasi Xalqaro federatsiya yoki yirik musobaqa tashkilotchisi tomonidan tan olinishi haqida ma’lumotni surishtirishingiz kerak.

O‘zbekiston Milliy antidoping agentligi Sizga toifangizni (milliy yoki xalqaro) hamda TI ruxsatnomasini olish uchun belgilangan talablarni aniqlashda ko‘maklashadi. Shuningdek, bunga zaruriyat bo‘lgan taqdirda, Sizga berilgan TI ruxsatnomasini Xalqaro federatsiya yoki yirik musobaqa tashkilotchisi tomonidan tan olinishi uchun zarur xujjatlarni taqdim etishda amaliy yordam ko‘rsatadi. Buning uchun O‘zbekiston Milliy antidoping agentligi bilan [tue@uznada.uz](mailto:tue@uznada.uz) elektron pochtasi yoki +99895 1995501 telefon raqami orqali bog‘lanishingiz so‘raladi.

**RЕTROAKTIV TI RUXSATNOMASIGA EGA BO‘LSAM BO‘LADIMI?**

Siz O‘zbekiston Milliy antidoping agentligi tomonidan berilgan retroaktiv TI ruxsatnomasiga faqat quyidagi holatlardagina ega bo‘lishingiz mumkin:

a) Siz shoshilinch yoki tez tibbiy yordamga muhtoj bo‘lgan bo‘lsangiz;

b) TI arizasini berishga yetarli vaqt va imkoniyatingiz bo‘lmagan yoki boshqa istisno tariqasida uzrli sabab(lar) Sizga buni amalga oshirishga to‘sqinlik qilgan bo‘lsa.

c) O‘zbekiston Milliy antidoping qoidalariga ko‘ra Sizning vaziyatingizda TI arizasini oldindan berish talab etilmagan bo‘lsa.

d) Quyi darajadagi sportchi sanalib, Xalqaro federatsiya yoki O‘zbekiston Milliy antidoping agentligi yurisdiksiyasida bo‘lmay turib Sizdan doping-sinama olingan bo‘lsa.

e) Siz musobaqadan tashqari davrda taqiqlangan moddani (masalan, glyukokortikoidni) iste’mol qilganingizdan keyin Sizdan olingan doping-sinama ijobiy natija ko‘rsatgan bo‘lsa.

f) Istisno tariqasida, Xalqaro terapevtik istisnolar bo‘yicha standartining me’yorlarida boshqasi ko‘rsatilgan bo‘lsada, adolat tamoyili ustun keladigan aniq holatda Siz retroaktiv TI ruxsatnomasini olish uchun ariza berishingiz mumkin.

Ushbu ruxsatnoma faqat WADA ning roziligi bilan berilishi mumkin (bunda WADA O‘zbekiston Milliy antidoping agentligining qarorini maqbullash yoki rad etishga haqlidir).

**Muhim eslatma:**

Taqiqlangan modda yoki uslubdan TI ruxsatnomasisiz foydalanish antidoping qoidabuzarligiga olib kelishi mumkin.

Doping-sinama olinganidan so‘ng retroaktiv TI ruxsatnomasini olish uchun ariza berishingiz zarur bo‘lgan holatda tibbiy kartangizni xozirlab unga kiritilgan ma’lumotlarni o‘rganish maqsadida yuborish uchun tayyorlab qo‘yishingiz tavsiya etiladi.

**TI RUXSATNOMASINI OLISH UCHUN**

**O‘ZBЕKISTON MILLIY ANTIDOPING AGЕNTLIGIGA ARIZANI QANDAY BЕRISH MUMKIN?**

1. *– Imkoniyat:* [*tue@uznada.uz*](mailto:tue@uznada.uz) *elektron pochta manzili orqali*

Siz shaxsan TI arizasini to‘ldirib, unga tegishli tibbiy hujjatlarni ilova qilib, ma’lumotlarni tue@uznada.uz elektron pochta manzili orqali yuborishingiz kifoya.

1. *– Imkoniyat:* [*https://t.me/azamjon\_soliev*](https://t.me/azamjon_soliev) *orqali elektron fayl ko‘rinishida*

O‘zbekiston Milliy antidoping agentligi TI arizasini tegishli tibbiy karta va boshqa tibbiy hujjatlar bilan birga Terapevtik istisnolar administratoriga <https://t.me/azamjon_soliev> orqali yuborishingiz ham mumkin.

TI arizasi katta harflardagi tushunarli qo‘lyozma yoki chop etilgan matn ko‘rinishida to‘ldirilishi lozim. Tibbiy hujjatlar quyidagilarni o‘z ichida mujassamlagan bo‘lishi zarur:

* To‘liq kasallik tarixi, shu jumladan birlamchi tashxis qo‘ygan shifokor(lar)ning tibbiy hujjatlari (imkon qadar),
* Arizaga tegishli turli tekshirishlar, shu jumladan, laboratoriya va vizual tekshirishlar hamda ularning natijalari.

Tibbiy laboratoriya, vizual va boshqa tekshirishlar hamda ularni rasmiylashtirish bilan bog‘liq barcha xarajatlar sportchi tomonidan qoplanishi haqida eslatib o‘tamiz.

Har qaysi TI arizasi, agarda u to‘liq bo‘lmasa yoki noaniq ko‘rinishda to‘ldirilgan bo‘lsa, ko‘rib chiqilmaydi va talabga ko‘ra to‘ldirish uchun arizachiga qaytarib yuboriladi.

Tibbiy hujjatlarni to‘g‘ri taqdim etishda Sizga ko‘maklashish maqsadida, WADA ning TI arizalar namunalari Checklists for TUE applications hamda foydali tibbiy ma’lumotlar Medical Information to Support the Decisions of TUECs bilan tanishib chiqishingizni tavsiya etamiz.

Taqdim etilgan TI arizangiz va ilova qilingan barcha tibbiy hujjatlarning to‘liq nus'halarini hamda ularni yuborganingizni tasdiqlovchi hujjatni o‘zingizda ham saqlab qo‘yishingiz maqsadga muvofiqdir.

**MЕN YO‘LLAGAN TI ARIZAM YUZASIDAN CHIQARILGAN QARORNI QACHON OLAMAN?**

O‘zbekiston Milliy antidoping agentligi huzuridagi Terapevtik istisnolar bo‘yicha komissiya imkon qadar tez fursatda qaror chiqaradi va bu TI ruxsatnomasini olish uchun berilgan ariza va tegishli tibbiy hujjatlardan iborat ilova yuborilgan kundan boshlab odatda 21 kun ichida amalga oshiriladi.

**MЕNGA TAQDIM ETILGAN TI RUXSATNOMASINI YANGILASHIM UCHUN NIMA QILISHIM LOZIM?**

Har bir TI ruxsatnomasi aniq muddat ichida amal qiladi. Ushbu muddat yakuniga yetishi bilan TI ruxsatnomasi o‘z kuchini avtomatik tarzda yo‘qotadi. Agar Siz taqiqlangan modda yoki uslubdan foydalanishda davom etishingiz zarur bo‘lsa, bu xolda Sizga taqdim etilgan avvalgi TI ruxsatnomasining muddati tugaguniga qadar va ikki TI ruxsatnomalar o‘rtasida uzilish paydo bo‘lishini oldini olish maqsadida keyingi TI ruxsatnomasini olish uchun yangi ariza va unga ilova qilingan yangilangan tibbiy hujjatlarni yo‘llashingiz zarur.

**Muhim eslatma:**

Doping-sinama olingandan keyin taqiqlangan modda yoki uslubning mavjudligi, undan foydalanish yoki unga ega bo‘lish Sizga taqdim etiganTI ruxsatnomasida belgilangan shartlarga to‘laligicha mos bo‘lishi kerak. Shu sababli, agar Siz taqiqlangan moddani boshqa (ko‘proq) miqdorda (dozada), oraliqda, uslubda yoki davomiylikda iste’mol qilishga majbur bo‘lsangiz, u holda O‘zbekiston Milliy antidoping agentligiga murojaat qilishingiz lozim, chunki bu vaziyatda yangi TI ruxsatnomasini olish uchun ariza berishingiz kerak bo‘ladi. Ayrim moddalar va ularni qabul qilish tartibi, masalan, insulin, davolash davomida o‘zgartirilishi mumkin va bu ehtimoliy o‘zgarishlar TI ruxsatnomasini olish uchun arizada davolovchi shifokor tomonidan albatta ko‘rsatib o‘tilishi lozim.

**MЕNING TI RUXSATNOMASINI OLISH UCHUN ARIZAM**

**O‘ZBЕKISTON MILLIY ANTIDOPING AGЕNTLIGI TOMONIDAN RAD ETILGAN VAZIYATDA QANDAY YO‘L TUTISHIM LOZIM?**

TI ruxsatnomasini berishni rad etish to‘g‘risida qaror yozma tushuntirish bilan birga chiqariladi. Agar Siz uni tushunmagan bo‘lsangiz, rad etish sababini aniqlab olish uchun O‘zbekiston Milliy antidoping agentligiga murojaat qilishingiz mumkin. Ayrim hollarda muhim ma’lumot, taalluqli tashxis testi yoki laboratoriya tekshirishlarining natijalari va xakozolar yetarli yoki mavjud emas bo‘lishi mumkin. Bunday vaziyatda Siz O‘zbekiston Milliy antidoping agentligiga qayta murojaat qilishingiz lozim. Aks xolda, chiqarilgan qaror ustidan Siz shikoyat arizasi bilan O‘zbekiston Milliy antidoping agentligi huzuridagi Apellyatsiya bo‘yicha komissiyaga murojaat qilishingiz va ushbu nizoli masalani apellyatsiya tartibida xal etishingiz mumkin. Apellyatsiya bo‘yicha komissiya imkon qadar tez fursatda qaror chiqaradi va TI ruxsatnomasini olish uchun ariza va tegishli tibbiy hujjatlar hamda TI ruxsatnomasini berishni rad etish to‘g‘risida qarordan iborat ilova yuborilgan kundan boshlab odatda 21 kun ichida amalga oshiriladi.

**MЕNGA O‘ZBЕKISTON MILLIY ANTIDOPING AGЕNTLIGI TOMONIDAN TAQDIM ETILGAN TI RUXSATNOMASI XALQARO FЕDЕRATSIYA TOMONIDAN TAN OLINMAGAN VAZIYATDA QANDAY YO‘L TUTISHIM LOZIM?**

Siz yoki O‘zbekiston Milliy antidoping agentligi Xalqaro federatsiya tomonidan tan olmaslik haqida xabarnomani olgan kundan boshlab 21 kun ichida WADAga murojaat qilishingiz mumkin. Bunda Siz O‘zbekiston Milliy antidoping agentligiga avval yo‘llagan xuddi o‘sha hujjatlar to‘plamini elektron pochta yoki buyurtma xat orqali quyidagi manzilga yuborishingiz lozim:

WADA Medical Department World Anti-Doping Agency Stock Exchange Tower

800 Place Victoria (Suite 1700)

P.O. Box 120

Montreal (Quebec) H4Z 1B7 Canada

Elektron pochta manzili: [medical@wada-ama.org](mailto:medical@wada-ama.org)

WADA qarori chiqqunga qadar O‘zbekiston Milliy antidoping agentligi tomonidan berilgan TI ruxsatnomasi faqat milliy toifadagi musobaqalar va musobaqadan tashqari davr uchun kuchga egaligicha qolib turadi. Agar mazkur masala yuzasidan WADA ga murojaat qilinmagan bo‘lsa, O‘zbekiston Milliy antidoping agentligi berilgan TI ruxsatnomasini milliy toifadagi musobaqalar va musobaqadan tashqari davr uchun kuchda qoldirish masalasiga aniqlik kiritishi lozim.

**MЕNGA TЕGISHLI TIBBIY MA’LUMOTLARNI MAXFIY SHAROITDA KO‘RIB CHIQILISHI TA’MINLANADIMI?**

TI ruxsatnomasini olish uchun taqdim etilgan murojaatnoma va ilova qilingan barcha tibbiy va har qanday boshqa Sizga tegishli ma’lumotlar WADA Xalqaro terapevtik istisnolar bo‘yicha standartga muvofiq qat’iy maxfiy sharoitda ko‘rib chiqiladi. Sizning TI ruxsatnomasini olish uchun bergan ariza va ilova qilingan tibbiy va boshqa taalluqli hujjatlarni ko‘rib chiqish uchun jalb etilgan Terapevtik istisnolar bo‘yicha komissiyaning barcha a’zolari kasbiy va ular bilan tuzilgan bitim talablariga binoan maxfiylikni saqlash majburiyatiga rioya qilishlari shart.

Sizdan Sportchining Deklaratsiya arizasida belgilangan barcha shartlar bilan batafsil tanishib chiqishingiz so‘raladi. Xususan, shunga e’tibor qaratingki, agar Siz Terapevtik istisnolar bo‘yicha komissiyadan o‘zingizga tegishli ma’lumotlarni o‘rganib chiqish huquqini chaqirib olsangiz, bu holatda Sizning TI ruxsatnomasini olish uchun arizangiz ko‘rib chiqilmasdan qoldirildi, deb hisoblanadi.

Sizning TI ruxsatnomasini olish bilan bog‘liq ma’lumotlaringiz O‘zbekiston Milliy antidoping agentligi hamda vakolatli shaxslarda WADA Xalqaro maxfiylik va shaxsiy ma’lumotlarni ximoyalash bo‘yicha standartiga muvofiq sportchining arizasida ko‘rsatilgan maqsadlarni hal etish muddatidan oshmagan vaqt ichida saqlanib turadi.

O‘zbekiston Milliy antidoping agentligi tomonidan shaxsiy ma’lumotlarni saqlash haqida qo‘shimcha savollar yuzasidan O‘zbekiston Milliy antidoping agentligi Terapevtik istisnolar bo‘yicha mas’ul shaxs A’zamjon Soliyev (tel. +99895 1995501) bilan bog‘lanishingiz mumkin.

**ALOQA UCHUN MA’LUMOT**

TI ruxsatnomasini olish uchun arizani qaysi tashkilot nomiga yuborish va shu masalaga tegishli boshqa savollar yuzasidan O‘zbekiston Milliy antidoping agentligi bilan tue@uznada.uz elektron pochtasi yoki +99895 1995501 telefon raqamlari orqali bog‘lanishingiz so‘raladi.

**BOSHQA FOYDALI HAVOLALAR:**

[WADA International Standard for Therapeutic Use Exemptions (ISTUE)](https://www.wada-ama.org/sites/default/files/resources/files/international_standard_istue_-_2020.pdf) [WADA Q&A on Therapeutic Use Exemptions](https://www.wada-ama.org/en/questions-answers/therapeutic-use-exemption-tue)

[WADA Checklists for TUE Applications](https://www.wada-ama.org/en/resources/search?f%5B0%5D=field_resource_collections%3A225&f%5B1%5D=field_resource_versions%253Afield_resource_version_language%3A91)

[WADA Guidelines for the 2021 International Standard for Therapeutic Use Exemptions (ISTUE)](https://www.wada-ama.org/sites/default/files/resources/files/istue_guidelines_2021_en_0.pdf) [WADA Anti-Doping Education and Learning (ADEL)](https://adel.wada-ama.org/)

[www.uznada.uz](http://www.uznada.uz/)